  Майя Бывальцева 20-тӥ оштолэзе Ижкарын лыдӟиськонъя но литературая «Библиоуй – 2019» («Библионочь – 2019») фестиваль ортчоз. Со сярысь улосвыл шоркарлэн администрациезлэн пресс-службаез ивортэ. Огъросси акци улсын ужрад Ижкарын тямысэтӥзэ радъяське ни. «Библиоуйлэн» туэ темаез: быдэс дунне - театр. Валтӥсь ужрадъёс карысь лыдӟетъюртъёсын ортчозы. Озьы ик акцие литературая но шаертодонъя музейёс, чеберлык вӧлметъёс (арт-пространство) но книга вузкаронниос пыриськозы. Ижкарын улӥсьёс гожъясьёсын но театръёсысь артистъёсын пумиськыны, соослы юанъёс сётыны, театр костюмъёс но декорациос лэсьтонъя мастерскойёслэн ужазы пыриськыны, дӥськут возьматонэ ветлыны, визьсынан квестъёсы, киномарафонъёсы, литература но театр ӝытъёсы пыриськыны быгатозы. Некрасов нимо лыдӟетъюртын «Путешествие в прекрасное» программа радъялозы. Со улсын кавер-группалэн возьматонэз, йӧскалык дӥсен театр возьматон, мастер-классъёс ортчозы. Котькуд площадка аслэсьтыз ужанрадлыксэ дасялоз. Ижкарысь лыдӟетъюртъёслэн программаенызы матысь дыре ини Н. А. Некрасов нимо лыдӟетъюртлэн сайтаз тодматскыны луоз.  Тодэ вайытом, туэ нырысьсэ Удмуртиын «П. И. Чайковскийлэн шаераз» литературая фестиваль ортчоз. Тегъёс: Мерлык Лулчеберет Ижкар Удмуртия лыдетъюрт  